รับ-ส่งออร์เดอร์หุ้นปกติ
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด
5 เม.ย. 2553

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด
...หุ้นไทยสัปดาห์ที่ผ่านมายังแรงไม่หยุด ทะลุ 800 จุดสำเร็จ ถึงเป้าหมายแรกแล้ว และไม่แปลกถ้าจะเห็นแรงขายทำกำไรออกมาบ้าง
...ดัชนีวันศุกร์ที่ผ่านมาปิดระดับ 801.15 จุด ร่วง 0.17 จุด ต่างชาติซื้อต่อ 1,283 ล้านบาท รวมทั้งสัปดาห์เก็บ 7,745 ล้านบาท
...สัปดาห์นี้หุ้นอาจซึมลง เหตุใกล้หยุดยาวเทศกาลสงกรานต์ บล.กสิกรไทย ให้แนวรับที่ 798 และ 788 จุด ขณะที่แนวต้านอยู่ที่ 824-830...ส่วนเป้าไกลๆ หน่อย บรรดา บลจ.ประสานเสียงได้เห็น 900 จุด ชัวร์ปีนี้
...ม็อบเสื้อแดงรุนแรงขึ้นแล้ว คนหลายหมื่นปักหลักยึดราชประสงค์เป็นที่กินที่นอน ศูนย์กลางธุรกิจเป็นอัมพาต ธุรกิจโรงแรม ศูนย์การค้ารับผลกระทบเต็มๆ ลามเป็นลูกโซ่ถึงธุรกิจเกี่ยวเนื่อง หากสถานการณ์ยืดเยื้อ กระทบเศรษฐกิจปีนี้แน่นอน 
...โบรกเกอร์ที่มีสำนักงานใหญ่ สาขา อยู่ที่เซ็นทรัลเวิลด์ และรอบๆ ไม่สะดวกแน่ แต่ยืนยันรับส่งออร์เดอร์ลูกค้าได้ตามปกติ 
...ไก่ขันดังขึ้นเรื่อยๆ จี เอฟ พี ที (GFPT) ขึ้นตลอดสัปดาห์ ที่ผ่านมา ร่วม 20% ผู้บริหารสบโอกาสขายหุ้น แถว 60-61 บาท ไม่รอรับเงินปันผล 2.50 บาท/หุ้น วันนี้ แขวน XD
...ส่วน EMC (อีเอ็มซี) มาเงียบๆ จาก 1 บาทต้นๆ ขึ้นมาเฉียด 1.50 บาท “เสี่ยขุน-ชนะชัย ลีนะบรรจง” เก็บ 3 วันติด (30 มี.ค.-1 เม.ย.) รวม 7.39 ล้านหุ้น ต้นทุน 1.30-1.37 บาท อย่างนี้น่าจะมีข่าวดีอะไรซ่อนอยู่!!